NÁRODNÁ RADA SLOVENSKEJ REPUBLIKY

IX. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Číslo: KNR- VFR - 1695 /2024 -23

**411a**

# S p o l o č n á s p r á v a

## výborov Národnej rady Slovenskej republiky o výsledku prerokovania návrhu poslanca Národnej rady Slovenskej republiky Ľubomíra VÁŽNEHO na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov v druhom čítaní

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

## Výbor Národnej rady Slovenskej republiky pre financie a rozpočet ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní návrhu poslanca Národnej rady Slovenskej republiky Ľubomíra VÁŽNEHO na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov (tlač 411a)

**I.**

## Národná rada Slovenskej republiky uznesením č. 468 zo 17. septembra 2024 pridelila predmetný návrh poslanca Národnej rady Slovenskej republiky Ľubomíra VÁŽNEHO na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov (tlač 411) týmto výborom Národnej rady Slovenskej republiky :

* Výboru Národnej rady Slovenskej republiky pre financie a rozpočet,
* Ústavnoprávnemu výboru Národnej rady Slovenskej republiky,
* Výboru Národnej rady Slovenskej republiky pre hospodárske záležitosti.

Národná rada Slovenskej republiky určila zároveň Výbor Národnej rady Slovenskej republiky pre financie a rozpočet ako gestorský výbor a lehotu na prerokovanie poslaneckého návrhu zákona v druhom čítaní vo výboroch Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov Národnej rady Slovenskej republiky, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko k predmetnému poslaneckému návrhu zákona (§ 75 ods. 2 zákona č. 350/1996 Z. z. o rokovacom poriadku Národnej rady Slovenskej republiky).

**III.**

K predmetnému poslaneckému návrhu zákona zaujali výbory Národnej rady Slovenskej republiky, ktorým bol pridelený, tieto stanoviská:

1. Odporúčanie pre Národnú radu Slovenskej republiky návrh **schváliť s pozmeňujúcimi a doplňujúcimi návrhmi:**

* **Výbor** Národnej rady Slovenskej republiky **pre financie a rozpočet** (uzn. č. 142 zo dňa21. októbra 2024),
* **Ústavnoprávny výbor** Národnej rady Slovenskej republiky (uzn. č. 172 zo dňa 17. októbra 2024),
* **Výbor** Národnej rady Slovenskej republiky **pre hospodárske záležitosti** (uzn. č. 109 zo dňa 21. októbra 2024).

**IV.**

Z uznesení výborov Národnej rady Slovenskej republiky uvedených pod bodom III tejto spoločnej správy vyplývajú nasledujúce pozmeňujúce a doplňujúce návrhy:

1. V názve zákona na konci a v úvodnej vete čl. I za slovami „z minerálneho oleja“ sa vkladajú slová „v znení neskorších predpisov“.

Pozmeňujúci návrh legislatívno-technickej povahy koriguje znenie názvu zákona doplnením absentujúcich slov v zmysle znenia schváleného názvu zákona a s prihliadnutím na jeho nasledovné novelizácie.

**Výbor NR SR pre financie a rozpočet,**

**Ústavnoprávny výbor NR SR,**

**Výbor NR SR pre hospodárske záležitosti**.

**Gestorský výbor odporúča schváliť.**

**2. K čl. I, bodu 4**

V čl. I, bod 4 znie:

„4. V § 15a odsek 2 znie:

„(2) Elektrina vyrobená z obnoviteľného zdroja14) v zariadení s celkovým inštalovaným výkonom do 50 kW osobou podľa odseku 1 a spotrebovaná touto osobou sa považuje za elektrinu oslobodenú od dane.“.“.

Predmetným ustanovením sa upravujú podmienky pre výrobcov elektriny z obnoviteľných zdrojov. Konkrétne, elektrina vyrobená pre vlastnú spotrebu v zariadení s celkovým inštalovaným výkonom do 50 kW je oslobodená od spotrebnej dane, ak je  spotrebovaná osobou, ktorá ju vyrobila. Zároveň sa vypúšťa povinnosť preukazovať výrobu elektriny zárukou pôvodu za účelom oslobodenia od dane.

**Výbor NR SR pre hospodárske záležitosti**.

**Gestorský výbor odporúča schváliť.**

**3. K čl. I, bodu 5**

V čl. I sa bod 5 vypúšťa.

Doterajší bod 6 sa primerane prečísluje.

Legislatívno-technická úprava v nadväznosti na navrhnutú úpravu v bode 4 článku I. Keďže povinnosť preukazovať sa zárukou pôvodu sa vypúšťa, tento bod je už nepotrebný.

**Výbor NR SR pre hospodárske záležitosti**.

**Gestorský výbor odporúča schváliť.**

**4. K čl. I, bodu 6**

V čl. I, doterajší 6. bod znie:

„6. Za § 48g sa vkladá § 48h, ktorý vrátane nadpisu znie:

„**§ 48h**

**Prechodné ustanovenie k úpravám účinným od 1. januára 2025**

Ak osoba, ktorá vykonáva činnosť podľa osobitného predpisu10a) a vyrába elektrinu výlučne z obnoviteľného zdroja14) v zariadení s celkovým inštalovaným výkonom do 50 kW, je registrovaná ako platiteľ dane podľa § 11 a požiada colný úrad do 20. decembra 2024 o zrušenie rozhodnutia o registrácii platiteľa dane z elektriny a zrušenie registrácie platiteľa dane z elektriny, toto rozhodnutie sa zrušuje a registrácia zaniká 31. decembra 2024.“.“.

V čl. I, 6. bod nadobúda účinnosť 1. decembra 2024, čo sa premietne do ustanovenia o účinnosti zákona pri spracúvaní čistopisu schváleného znenia.

V nadväznosti na úpravy v § 15a sa navrhuje umožniť dotknutým osobám, ktorým colný úrad podľa doterajšej úpravy vydal rozhodnutie o registrácii platiteľa dane z elektriny, požiadať colný úrad o zrušenie rozhodnutia o registrácii platiteľa dane z elektriny a zrušenie registrácie platiteľa dane z elektriny do 20. decembra 2024, t. j. pred nadobudnutím účinnosti úprav v návrhu zákona. Ak tak oprávnená osoba v ustanovenej lehote urobí, rozhodnutie o registrácii platiteľa dane z elektriny sa zrušuje a registrácia platiteľa dane z elektriny zaniká zo zákona 31. decembra 2024, t. j. táto osoba prestáva byť platiteľom dane z elektriny počnúc 1. januárom 2025; colný úrad rozhodnutie nevydáva.

**Výbor NR SR pre hospodárske záležitosti**.

**Gestorský výbor odporúča schváliť.**

**5.** V čl. II sa vypúšťa slovo „od“.

Pozmeňujúci návrh gramatickej povahy vypúšťa v ustanovení o účinnosti nadbytočné slovo.

**Výbor NR SR pre financie a rozpočet,**

**Ústavnoprávny výbor NR SR,**

**Výbor NR SR pre hospodárske záležitosti**.

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe pod bodom IV, hlasovať takto:

O bodoch spoločnej správy č. **1 až 5** hlasovať spoločne s návrhom gestorského výboru **schváliť.**

**V.**

Gestorský výbor na základe stanovísk výborov Národnej rady Slovenskej republiky k návrhu poslanca Národnej rady Slovenskej republiky Ľubomíra VÁŽNEHO na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov (tlač 411)odporúča Národnej rade Slovenskej republiky predmetný návrh zákona **schváliť s pozmeňujúcimi a doplňujúcimi návrhmi.**

Spoločná správa výborov Národnej rady Slovenskej republiky o prerokovaní návrhu poslanca Národnej rady Slovenskej republiky Ľubomíra VÁŽNEHO na vydanie zákona, ktorým sa mení a dopĺňa zákon č. 609/2007 Z. z. o spotrebnej dani z elektriny, uhlia a zemného plynu a o zmene a doplnení zákona č. 98/2004 Z. z. o spotrebnej dani z minerálneho oleja v znení neskorších predpisov **(tlač 411a)** bola schválená uznesením gestorského výboru **č. 146 z 22. októbra 2024.**

Týmto uznesením gestorský výbor zároveň poveril spoločného spravodajcu **Igora Váleka**, aby na schôdzi Národnej rady Slovenskej republiky informoval o výsledku rokovania výborov Národnej rady Slovenskej republiky a navrhol Národnej rade Slovenskej republiky postup pri hlasovaní podľa príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky znení neskorších predpisov.

Bratislava 22. októbra 2024

**Daniel Karas, v.r.**

**podpredseda**

**Výboru Národnej rady Slovenskej republiky**

**pre financie a rozpočet**